stanford-oval/wikipedia huggingface dataset:
Weinen, Klagen, Sorgen, Zagen, רי"ב 12
היסטוריה ומילים

ב-2 במרץ 1714 התמנה באך למנהל הקונצרטים של הדוכס בוויימאר. בתפקיד זה היה אחראי בין השאר להלחין יצירה חדשה, בעיקר מסוג הקנטטה הדתית, מדי חודש עבור בית התפילה הדוכסי. רי"ב 12, שהולחנה באפריל, הייתה הקנטטה השנייה בתקופה זו, לאחר רי"ב 182 שהולחנה לכבוד יום ראשון של הדקלים במרץ. נוסח הקריאה ליום ראשון השלישי שלאחר הפסחא הוא מאיגרת פטרוס הראשונה ומהבשורה על-פי יוחנן על ישו המבשר לתלמידיו על הביאה השנייה. הלברית מתארת את הסבל שעל הנוצרים לסבול והיא נכתבה כנראה על ידי סלומון פרנק, משורר הדוכס בוויימאר, שכתב את רוב הטקסטים לקנטטות של באך בתקופת ויימאר. רעיון הסבל לקוח מפסוק 19 בקטע הקריאה מאיגרת פטרוס. החלק השלישי של הקנטטה הוא ציטוט ממעשי השליחים: "דֶּרֶךְ צָרוֹת רַבּוֹת עָלֵינוּ לְהִכָּנֵס לְמַלְכוּת אֱלֹהִים".
החלק הרביעי מביע את הרעיון שסבלו של ישו מביא נחמה לנוצרי המעונה; החלק החמישי קורא למאמין ללכת אחר ישו גם בעת סבל; החלק השישי מבטא את האמונה שלאחר כל צער תבוא שמחה ולאחר כל אבל – נחמה. הקנטטה נחתמת במזמור של סמואל רודיגסט, העוסק בהשגחתו התמידית של אלוהים.
לאחר שעבר באך ללייפציג והתמנה למנהל המוזיקה בכנסיית תומאס הקדוש, הוא ביצע שם את היצירה שוב ב-30 באפריל 1724.
הוא עיבד את פתיחת קטע המקהלה הראשון לחלק Crucifixus במיסה בסי מינור. פרנץ ליסט השתמש אף הוא בקטע זה כבסיס להלחנת היצירות לכלי מקלדת מספר 179 ו-180 ברשימת יצירותיו.
מבנה והרכב מבצע

הקנטטה נכתבה עבור שלושה סולנים, אלט, טנור ובס ומקהלה בת ארבעה קולות. הכלים המשתתפים הם חצוצרה, אבוב, בסון, שני כינורות, שתי ויולות ובאסו קונטינואו. לקנטטה שבעה חלקים:
סינפוניה בפה מינור
מקהלה: Weinen, Klagen, Sorgen, Zagen (בכי, אנחות, דאגות, ייאוש)
רצ'יטטיב: Wir müssen durch viel Trübsal (דרך צרות רבות)
אריה לאלט: Kreuz und Kronen sind verbunden (צלב וכתר כרוכים יחדיו)
אריה לבס: Ich folge Christo nach (אלך אחר כריסטוס)
אריה לטנור: Sei getreu, alle Pein (היה נאמן, כל המכאובים)
מקהלה: Was Gott tut, das ist wohlgetan (מה שאלהים עושה, לטובה הוא עושה)
הקלטות

היצירה בוצעה והוקלטה רבות על ידי מנצחים ידועים, בהם גוסטב ליאונהארדט, ג'ון אליוט גרדינר, טון קופמן וסיגיסוולד קאוקן.
הערות שוליים

↑  ביוגרפיה של באך
↑  פרק ב, 11-20
↑  יוחנן ט"ז, 16-23
↑  מעשי השליחים יד 22
↑  רי"ב 12 באתר All Music
↑  רי"ב 12 באתר קנטטות באך
↑  רשימת ההקלטות באתר קנטטות באך
| --- | --- |
בקרת זהויות :  NLI: 987007522814305171  BnF: cb139094759 (data)  GND: 300006888  MusicBrainz work: a5058c10-1d60-44a1-921c-e1c6c2a168fb  VIAF: 178291408   WorldCat (עם VIAF): 178291408
Virgin Black

| --- | --- |

 מקום הקמה:  אדלייד 
 מוקד פעילות:  אוסטרליה אוסטרליה
 תקופת הפעילות:  מ-1995 
 זרם:  מטאל
 סוגה:  דום מטאל, מטאל גותי, מטאל סימפוני
 חברת תקליטים:  מסקר רקורדס, דה אנד רקורדס 
 אתר רשמי
 
Virgin Black ("שחור בתולה") היא להקת דום מטאל גותי ומטאל סימפוני מאדלייד, אוסטרליה. הלהקה הוקמה באדלייד ב-1993 וזכתה להכרה בינלאומית במהלך הקריירה שלה, כאשר זכתה לשבחים ממגזינים נחשבים כמו "אורקוס", "מטאל האמר" ו"וילג' ווייס".
הלהקה שינתה את הרכבה במהלך השנים, אך התבססה על צמד מייסדיה סמנתה אסקרב ורואן לונדון.
שם הלהקה הוסבר על ידיה כ"הצבה ניגודית של טוהר וחשכת האנושות".
היסטוריה > תחילת הדרך

הלהקה Virgin Black הוקמה באדלייד, אוסטרליה ב-1995 בידי הגיטריסטית סמנתה אסקרב והזמר והקלידן רואן לונדון.
ב-1995 הקליטה הלהקה דמו בן 4 שירים בשם Virgin Black בסגנון דום-דת'. בגלל נדירות ההקלדה והדרישה הגבוהה, הלהקה שיערה שהוא יופץ מחדש מתישהו.
אלבום ה-EP שלהם, "Trance", יצא ב-1998 והלהקה החלה לצבור הכרה בינלאומית עם הקלטה זו. אלבום EP זה נכלל מאוחר יותר במהדורה מוגבלת (בארצות הברית בלבד) של אלבום הבכורה של הלהקה "Sombre Romantic".
היסטוריה > חוזה הקלטות

הלהקה החלה את הקלטת האלבום המלא הראשון שלהם "Sombre Romantic" ב-1999. באלבום זה הלהקה מציגה סגנון מוזיקה סימפוני המזכיר פסקול של סרט קולנוע, כאשר לונדון תורם בשירה בסגנונות שונים: צווחות, גרואלינג, שירה מלודית ומזמורים גרגוריאניים. בזכות אלבום מוצלח זה חתמה הלהקה על חוזה עם חברת התקליטים הגרמנית Massacre Records עבור הפצה באירופה ועם חברת התקליטים האמריקנית The End. שתי חברות התקליטים הפיצו את האלבום "Sombre Romantic", כל אחת ביבשת שלה.
אחרי שסיימו להקליט את אלבום השני ב-2002, Virgin Black הופיע בפסטיבל וויב-גותיק-טרפן ויצאה למסע הופעות בחוף המערבי של ארצות הברית עם הלהקות Agalloch ו-Antimatter לפני שחזרו לאוסטרליה, בה ערכו מסע הופעות ב-2003. באלבום Elegant... and Dying הגיטריסטית סמנתה תרמה גם בנגינה בצ'לו וסוניה וילקי (Sonia Wilkie) הופיעה כמוזיקאית אורחת וניגנה בחליל. האלבום יצא בנובמבר 2003. חודש לאחר מכן הופיעה הלהקה בפסטיבל Metal for the Brain בקנברה. בתחילת 2004 יצאה הלהקה לסיבוב הופעות עם אופת' באוסטרליה ואחר כך בחוף המזרחי של אוסטרליה, יחד עם להקת הבלאק מטאל Nazxul מסידני.
היסטוריה > טרילוגיית הרקוויאם

המיזם הבא של הלהקה החל כאשר אסקרב ולונדון הלחינו יצירה מוזיקלית אפית בת שלושה פרקים, בשם "Requiem" (רקוויאם). ב-10 במרץ 2006 הוציאה חברת התקליטים The End הודעה לעיתונות ובה הסבירה את האלבום המשולש החדש שיצא. החלק הראשון של הטרילוגיה Requiem - Pianissimo הוא יצירת מוזיקה קלאסית סימפונית, שבוצע על ידי התזמורת הסימפונית של אדלייד, וכולל שירת מקהלה ושירה קלאסית אופראית. החלק השני, Requiem - Mezzo Forte, דומה לאלבומים הקודמים של הלהקה ומשלב מוזיקה קלאסית לצד דום-דת' ומטאל סימפוני. החלק האחרון של הטרילוגיה Requiem – Fortissimo נוטה באופן מובהק לכיוון הדום-דת' (שילוב של דום מטאל עם דת' מטאל. האלבומים הוקלטו במשך שנתיים, בהן מת אביו של לונדון. הלהקה תכננה להוציא את שלושת האלבומים בו זמנית ב-2006 אך ב-23 ביולי הודיעו חברות התקליטים שהאלבומים ייצאו רק ב-2007 זה אחר זה. החלק השני של הטרילוגיה, Requiem - Mezzo Forte, יצא ראשון, ב-3 באפריל 2007.
עם הרכב חדש, שכלל את אסקרב, לונדון, גריי ולוק פאז, הלהקה הופיעה באוסטרליה יחד עם הלהקה Arcturus במרץ וכיכבה בפסטיבל יסודות הרוק בשווייץ באפריל. הגיטריסט מארק קלסון מלהקת The Eternal הצטרף למסע ההופעות כנגן אורח.
החלק השלישי של הטרילוגיה, Requiem - Fortissimo, יצא ב-19 בפברואר 2008 בידי חברת The End. חברת Massacre עוד לא הוציאה את האלבום.
סגנון

במוזיקה שלה משלבת Virgin Black יסודות של דום מטאל עם מוזיקה קלאסית, וביצירת התדמית שלה משתמשת הלהקה באסתטיקה גותית, דבר שגרם למבקרי המוזיקה לתאר את סגנונם כ"דארק וויב עם אווירה גותית" ו"דום גותי סימפוני". השורשים המוזיקליים של הלהקה נטועים בדום מטאל והלהקה אף הצהירה שהיא הושפעה מלהקת הדום מטאל הבריטית My Dying Bride, מלהקת המטאל הגותי Saviour Machine וממוזיקה קלאסית של המאה ה-19. האלבום "Sombre Romantic" מכיל אלמנטים אופראיים לצד השפעות של בלאק מטאל, בהן צווחות, גרואלינג ושירת בריטון וטנור מלנכולית. הצליל שלהם מלא צער ובעל קצב איטי. מדי פעם, הגיטריסטית סמנתה אסקרבה מנגנת ריפי טרמולו מהירים יותר, האופייניים יותר למטאל קיצוני, כמו "Drink the Midnight Hymn" מאלבום הבכורה שלהם. לעיתים ישנה סולואי גיטרה ארוכים, רכים ורגשיים יותר כמו בשיר "Weep for Me". שירים מסוימים, כמו "Walk without Limbs", משלבים צ'לו עם תופים מתוכנתים, דבר האופייני לדארק וויב.
מילות השירים של Virgin Black הם אינטרוספקטיביים, מלודרמטיים ופואטיים, ועוסקים באימה גותית הקשורים לנושאים שבדת ובאמונה. בעוד שחברי הלהקה הם נוצרים באמונתם, הלהקה מסבירה שהמוזיקה שלה היא חקר הרוחניות וניסיון להדגיש את ההבדל בין הכנסייה ליסודות הרוחניים שבנצרות. בתגובה לשאלה שנשאלו על "האווירה הדתית" במוזיקה שלהם, אמר לונדון: "אנו כותבים את המוזיקה והמילים מנקודת המבט שלנו, לכן יש בהם מוסר השכל ומשמעות, אך אנו גם מעודדים את האנשים לעצב אותם כדי שיתאימו למצב מסוים. השיר "Museum Of Iscariot", לדוגמה, נכתב מנקודת מבט רוחנית והוא מתאר את המאבק לצעוד מעבר המגבלות שאנו מטילים על עצמנו. ברם, למרות שהוא נכתב בהקשר רוחני מסוים, הוא יכול להיות מיושם להיבטים שונים של החיים. זה חשוב להבין שאנחנו לא מנסים להתנהג כאילו אנחנו יודעים הכל על החיים, זה פשוט יהיה גדול לראות יותר אנשים חושבים על דברים שהם לא רק העולם החומרי".
חברי הלהקה

Rowan London רואן לונדון
Samantha Escarbe סמנתה אסקרב
Grayh
Luke Faz
חברים לשעבר:
Dino Cielo
Craig Edis
Ian Miller
Aaron Nicholls
Brad Bessel
Graham Billing
Mark Kelson (גיטריסט בהופעות בלבד)
דיסקוגרפיה

Virgin Black (1995) - דמו
Trance (1998)
Sombre Romantic (2000, 2001)
Elegant... and Dying (2003)
Requiem - Mezzo Forte (2007)
Requiem – Fortissimo (2008)
הערות שוליים

↑  Seward, Scott. Dirging Down Under. The Village Voice. September 24-30 2003. retrieved on 2008-01-07
1 2  Rivadavia, Ed. "Virgin Black". Allmusic. נבדק ב-2008-03-25.
↑  Rivadavia, Ed. "Virgin Black - Sombre Romantic". Allmusic. נבדק ב-2008-03-25.
↑  Rivadavia, Ed. "Virgin Black - Elegant... and Dying". Allmusic. נבדק ב-2008-03-25.
↑  Rivadavia, Ed. "Virgin Black - Requiem - Mezzo Forte". Allmusic. נבדק ב-2008-03-25.
↑  Rivadavia, Ed. "Virgin Black - Requiem - Fortissimo". Allmusic. נבדק ב-2008-03-25.
↑  Levyarviot: Virgin Black - Elegant...And Dying :: Imperiumi.net
↑  Levyarviot: Virgin Black - Requiem - Mezzo Forte :: Imperiumi.net
↑  Violent Solutions Magazine interview with Rowan London from the band's official website
↑  Metal Perspective interview with Rowan London
| --- | --- |
בקרת זהויות :  ISNI: 0000 0001 1533 7288  MusicBrainz: c5809c0d-785e-414f-9f18-e6402420e4c7  NKC: osd2010549396  VIAF: 145666943   WorldCat (עם VIAF): 145666943 
Samantha Escarbe
Rowan London
Rockwell Automation

| --- | --- |


 נתונים כלליים
 סוג:  חברה ציבורית NYSE:ROK
 בורסה:  הבורסה לניירות ערך בניו יורק (2 בינואר 1990–ROK) 
 מייסדים:  סטנטון אלן וליינד בראדלי
 תקופת הפעילות:  1903–הווה (כ־121 שנים)
 חברות בנות:  Rockwell Automation (Canada)  Rockwell Automation (Singapore)  Rockwell Automation (Germany) 
 מיקום המטה:  מילווקי, וויסקונסין, ארצות הברית
 ענפי תעשייה:  פתרונות IT ואוטומציה
 מוצרים עיקריים:  אוטומציה, טכנולוגיית מידע 
 הכנסות:  7,760,400,000 דולר אמריקאי (נכון ל־2022) 
 רווח תפעולי:  1,073,600,000 דולר אמריקאי (נכון ל־2022) 
 רווח:  6.6 מיליארד דולר
 מנכ"ל:  בלייק מורט
 עובדים:  24,500
  
 https://www.rockwellautomation.com
 
רוקוול אוטומיישן (באנגלית: Rockwell Automation) היא חברה אמריקאית רב-לאומית טכנולוגית המספקת שירותי אוטומטציה ו-IT למערכות ייצור.
החברה מעסיקה כ-24,500 עובדים, מספקת שירות לכ-100 לקוחות ברחבי העולם ומטה החברה הראשי שלה נמצא בעיר מילווקי, ארצות הברית.
בשנת 2019, דיווחה החברה על הכנסות של כ-6.6 מיליארד דולר.
היסטוריה

רוקוול אוטומיישן הוקמה בשנת 1903 על ידי ד"ר סטנטון אלן (Dr. Stanton Alle) וליינד בראדלי (Lynde Bradley) תחת השם Compression Rheostat.
בשנת 1904, רשמה החברה את המוצר הראשון שלה, בקר עגורן המיועד למנופים תעשייתיים.
בשנת 1909, מותגה החברה מחדש תחת השם חברת אלן-בראדלי (Allen-Bradley Company).
במהלך מלחמת העולם הראשונה, היקף פעילותה התרחב לאחר שקיבלה חוזה ממשלתי בו נדרשה לייצר סטרטרים, מתגים אוטומטיים, מפסקים, ממסרים וציוד חשמלי.
לאחר המלחמה, החלה החברה לייצר נגד משתנה מיניאטורים על מנת לתמוך בתעשיית הרדיו שהתפתחה בעולם.
בשנת 1932, נקלעה החברה למשבר שגרר הפסדים רבים ובעקבות כך נאלצה החברה לצמצם את כוח האדם שלה וקיצצה את שכר העובדים בחמישים אחוזים.
במהלך מלחמת העולם השנייה, היקף פעילותה התרחב בשנית לאחר ש-80 אחוז מההזמנות שקיבלה היו קשורות למלחמה ובייצור חלקים לציוד צבאי.
בשנת 1947, רשמה החברה את היקף ההתרחבות הגדול ביותר, כאשר השקיעה כמיליון דולר בבניית תשתיות ופתיחת משרדים חדשים.
בשנות ה-80 הפכה לחברה גלובלית, הציגה בקרים לוגים הניתנים לתכנות וסדרה רחבה של מוצרים: PLC-5 Family, SLC-500, SLC-100 Family, PLC-2, PLC-3, PLC-4.
בשנת 1985, חצתה החברה את רף המכירות של מיליארד דולר.
בחודש פברואר 1985, רכשה רוקוול אינטרנשיונל את חברת חברת אלן-בראדלי תמורת כ-1.6 מיליארד דולר ונחשבה לעסקה הגדולה ביותר בוויסקונסין באותה העת.
בשנת 1994, השיקה החברה את חטיבת הפיתוח שלה תחת השם Rockwell Software.
בחודש נובמבר 1994, רכשה את חברות Dodge ו-Reliance Electric תמורת כ-1.6 מיליארד דולר ומתגה אותם תחת השם Rockwell Automation.
בשנת 1997, השיקה החברה את פלטפורמת הבקרה שלה תחת השם Logix ופלטפורמת הייצור PowerFlex.
בשנת 2001, התפצלה רוקוול אינטרנשיונל לשתי חברות: Rockwell Automation ו-Rockwell Collins.
במהלך הפיצול הוסכם שרוקוול אוטומיישן תשמור על מחיר המניות של החברה המקורית ותסחר בבורסה לניירות ערך בניו יורק תחת סימן המסחר ROK.
בשנת 2007, רכשה חברת באלדור אלקטריק (Baldor Electric Company) את פעילותה של חטיבת Power Systems מחברת רווקוול אוטומיישן תמורת כ-1.8 מיליארד דולר.
בסוף שנת 2007 רכשה רוקוול אוטומיישן את חברת ICS Triplex, תמורת סכום שלא פורסם.
בחודש אפריל 2016, מונה בלייק מורט (Blake Moret) למנכ"ל החברה.
בשנת 2018, השקיעה כמיליארד דולר בחברת PTC ורכשה כ-8.4 אחוזים ממניות החברה.
בחודש ינואר 2020, רכשה את חברת הסייבר הישראלית, אבנת (Avnet Data Security), תמורת סכום שלא פורסם.
בחודש מאי 2020, רכשה את חברת קליפסו (Kalypso), המתמחה בייעוץ והטמעת מערכות IT ו-OT.
הערות שוליים

↑  Rockwell Automation to Expand Industrial Cloud Software Offering with Acquisition of Plex Systems, www.businesswire.com, ‏2021-06-25 (באנגלית)
↑  Rockwell Automation Reports Fourth Quarter and Full Year 2020 Results; Introduces Fiscal 2021 Guidance, ir.rockwellautomation.com (ב־Canadian English)
↑  Rockwell Automation Reports Fourth Quarter and Full Year 2019 Results; Provides Fiscal 2020 Guidance, ir.rockwellautomation.com (ב־Canadian English)
↑  <img Alt='' Src='https://Secure.gravatar.com/Avatar/153a58f084a16e17f087b0091053ab6b?s=49, #038;d=mm, #038;r=g' Srcset='https://Secure.gravatar.com/Avatar/153a58f084a16e17f087b0091053ab6b?s=98, #038;d=mm, #038;r=g 2x' class='avatar avatar-49 photo' height='49' width='49' loading='lazy' />Author axcontrol, The Winding History of Rockwell Automation, AX Control, Inc., ‏2020-07-17 (באנגלית אמריקאית)
↑  Allen-Bradley Products | Allen-Bradley Indonesia, Rockwell Automation (ב־)
↑  Rockwell Automation - News Room - Press Release, web.archive.org, ‏2019-12-13
↑  Hofmeister, Sallie (1994-11-22). "COMPANY NEWS; Reliance Electric Agrees to Deal With Rockwell". The New York Times (באנגלית אמריקאית). ISSN 0362-4331. נבדק ב-2021-11-19.
↑  Rockwell to Change Name to Rockwell Automation after Rockwell Collins spinoff - Military & Aerospace Electronics, web.archive.org, ‏2018-03-21
↑  Baldor Electric Company to Acquire the Power Systems Business of Rockwell Automation - News, eepower.com (באנגלית)
↑  StackPath, www.rermag.com
1 2  חברת Rockwell Automation רכשה את חברת אבנת הישראלית, באתר Israel Defense, ‏2020-01-10
| --- | --- |
בקרת זהויות :  ISNI: 0000 0004 0381 7614  NKC: xx0045586  VIAF: 126375933   WorldCat (עם VIAF): 126375933
א-נאצר

אַ-נַּאצִר לִדִין אללַּהּ אַבּוּ אלְ-עַבַּאס אַחְמַד בְּן אלְ-מֻסְתַדִי (בערבית: الناصر أبو العباس أحمد بن المستضيء; תרגום הלקב: המנצח למען דת האל; 1158–1225) היה הח'ליפה העבאסי השלושים וארבעה. במהלך שלטונו עלה בידו להחזיר לתחומי שלטון בית עבאס אזורים נרחבים בפרס ובעיראק. ימי שלטונו הארוכים מסמלים את תקופת הפריחה האחרונה של השושלת העבאסית שמרכזה בבגדאד.
ביוגרפיה

א-נאצר היה בנו של הח'ליפה אל-מסתדא, ועלה לכס הח'ליפות בשנת 1180. שנות מלכותו הראשונות עמדו בסימן ביסוס השליטה בעיראק גופא - למן תיכרית ועד המפרץ הפרסי. מבית, שלטונו התאפיין בעלייתן של קבוצות פותוואא (فتواء) ועיארון (عيارون) - כנופיות לוחמות בעלות נטייה לסופיות. למרות זאת, בימיו פרחה בגדאד כמרכז של למדנות דתית וכללית ושל אמנות.
בניסיון לשבור את כוחם של הסלג'וקים במזרח, הסית את שליט ח'ווארזם הטטרי, תכיש, לכדי מרד. משצלח, העניק תכיש לא-נאצר מספר מחוזות במזרח פרס. אף על פי כן, עד מהרה החמיצו הקשרים בין הצדדים כאשר הווזיר הגדול של א-נאצר נהג בגסות בתכיש במהלך ביקור דיפלומטי. הווזיר הוצא להורג ותכיש התקיף את המחוזות המזרחיים שניתנו במתנה לא-נאצר. א-נאצר הגיב על ידי הזמנת חיסולו של אחד ממושליו של תכיש בידי החשישיון, והטלת קשיים על עולי הרגל הבאים מהאזורים שבשליטתו. מוחמד השני, בנו של תכיש, שלח את צבאו לעבר בגדאד, אך א-נאצר פנה לעזרת ג'ינגיס חאן, והדבר גרם לנסיגת הצבא הטטרי. במקביל, סייע א-נאצר לכוחותיו של צלאח א-דין ותגבר אותם בסיוע חומרי ולוגיסטי.
Trivium

טריוויום (באנגלית: Trivium) הוא צופן זרם אסינכרוני קל משקל המיועד לחומרה ומאפשר איזון גמיש בין תפוקה לשטח (בשערים). הוצע במסגרת תחרות צופן זרם שאורגנה על ידי eSTREAM, נבחר ב-2008 ברשימת הצפנים המועדפים ונכלל בפורטפוליו בקטגוריית חומרה. הוא אינו מוגן בפטנט ונכלל בתקן איזו ISO/IEC 29192-3.
תרשים צופן טריוויום
טריוויום מקבל מפתח הצפנה באורך 80 סיביות, ווקטור אתחול (IV) באורך 80 סיביות, הזיכרון הפנימי שלו מכיל 288 סיביות והוא מורכב משלושה אוגרים ממושבים אי-ליניאריים (NLFSR) באורכים: 93, 84 ו-111 סיביות. האלגוריתם מכיל שני מצבי עבודה, מצב אתחול של המפתח וה-IV ומצב עבודה שבו מופק זרם מפתח פסאודו-אקראי. בכל פעימה שלוש סיביות מהמצב הפנימי מעודכנות באמצעות פונקציית משוב אי-ליניארית והפלט הוא סיבית פסאודו-אקראית אחת. בהגדרה הצופן יכול להפיק  2^{64} סיביות ממפתח/IV נתונים.
הצופן פותח ב-2005 על ידי Bart Preneel ו-Christophe De Cannière כחלק מניסוי על מנת לברר כמה קטן צופן זרם יכול להיות מבלי לוותר על ביטחון, מהירות או גמישות. בדרך כלל צופן זרם בסגנון LFSR בגלל רגישותו היתרה סביר שיהיה פגיע להתקפות קריפטוגרפיות ייתכן הרסניות לכן המפתחים מקווים שביקורת ציבורית תביא לאימון רב יותר בביטחון הצופן. העיצוב האלגנטי והפשטות שלו משכו תשומת לב רבה מצד הקהילה האקדמית. נכון ל-2017 טרם נמצאה התקפה קריפטוגרפית הרסנית נגד הצופן מלבד התקפת קובייה של עדי שמיר ואיתי דינור וסוג של קריפטואנליזה דיפרנציאלית שמוצאת "מפתחות חלשים" (שפוגעים באקראיות הצופן). שתיהן אינן מהוות איום של ממש על הצופן המלא אלא רק על גרסאות מוחלשות שלו.
תיאור הצופן

מחולל זרם המפתח מכיל מצב פנימי בגודל 288 סיביות המיוצגות על ידי המערך  s_{1},...,s_{288} וכן תהליך איטרטיבי שמחלץ את ערכן של 15 סיביות ספציפיות מתוך הזיכרון הפנימי איתן הוא מעדכן שלוש סיביות של המצב הפנימי ומחשב סיבית פלט אחת  z_{i}. בשלב זה כל סיביות המצב מוזזות במעגליות צעד אחד, התהליך חוזר על עצמו שוב ושוב עד שמתקבלות  2^{64} סיביות של זרם מפתח או פחות לפי הצורך, אותו מחברים ב-XOR עם זרם הנתונים המיועד להצפנה. לסיכום הפסאודו קוד הבא מכיל תיאור שלם של האלגוריתם:
הסימן \oplus  הוא האופרטור XOR והסימן  \land  הוא האופרטור וגם שהן הפעולות המקבילות לחיבור וכפל בשדה הבינארי  GF(2).
תיאור הצופן > הכנת המפתח ווקטור האתחול

האלגוריתם מתחיל בטעינת המפתח ווקטור האתחול לתוך המצב הפנימי ויתרת סיביות המצב הפנימי מאופסות למעט שלוש הסיביות האחרונות:  s_{286}, s_{287} ו- s_{288}. המפתח נטען ראשון ואחריו אפסים עד פוזיציה 93. החל מ-פוזיציה 94 טוענים את וקטור האתחול ולאחריו מאפסים את יתרת הסיביות. ואז בדומה לתהליך המתואר לעיל, המצב הפנימי מסובב במשך ארבע פעימות מבלי להפיק סיביות זרם מפתח. המהלך מומחש בפסאודו קוד הבא:
היבטי יישום

טריוויום נועד ליישום בחומרה ועוצב בעיקר להשגת סקלביליות, גמישות ותפוקה גבוהה. הוא אמור להיות קטן מאוד במטרה להתאימו להטמעה בחומרה מוגבלת במספר שערים לוגיים וצריכת אנרגיה מינימלית. כדי לאפשר מקביליות גבוהה הצופן פותח כך שכל סיבית מנוצלת פעם אחת ב-64 פעימות לאחר שעודכנה. כך שעל ידי הכפלת השערים (3 שערי AND ו-11 שערי XOR לפעימה) 64 פעמים, אפשר לבצע 64 איטרציות במקביל ולהפיק 64 סיביות זרם מפתח בפעימה אחת. התחשיב של מספר השערים הכולל מסתמך על ההנחה שדרושים 12 שערי NAND עבור פליפ פלופ אחד (יחידת זיכרון אחת) 2.5 שערי NAND עבור XOR אחד ו-1.5 שערי NAND עבור AND אחד. בסך הכול יוצא שבמימוש הרגיל נדרשים 3488 שערי NAND למימוש הצופן כולו ובגרסה המקבילית אפשר להגיע לתצורה שבה עם 5504 שערי NAND יופקו 64 סיביות פלט בבת אחת.
למרות שיועד לחומרה, טריוויום ניתן למימוש באופן יעיל למדי גם בתוכנה.
ביטחון

קיימת קריפטואנליזה של הצופן שמוצאת "מפתחות חלשים" שניתנים להבחנה בסיבוכיות מעשית לאחר כ-961 פעימות מתוך 1152.
ראו גם

צופן בלוקים
AES
הערות שוליים

↑  Christophe De Cannière, Bart Preneel (2005-04-29). "Trivium specifications" (PDF). eSTREAM submitted papers. Retrieved 2006-10-09
↑  Trivium
↑  ISO/IEC 29192-3:2012
↑  Dinur I., Shamir A. (2009) Cube Attacks on Tweakable Black Box Polynomials. In: Joux A. (eds) Advances in Cryptology - EUROCRYPT 2009. EUROCRYPT 2009. Lecture Notes in Computer Science, vol 5479. Springer, Berlin, Heidelberg
1 2  Knellwolf S., Meier W., Naya-Plasencia M. (2012) Conditional Differential Cryptanalysis of Trivium and KATAN. In: Miri A., Vaudenay S. (eds) Selected Areas in Cryptography. SAC 2011. Lecture Notes in Computer Science, vol 7118. Springer, Berlin, Heidelberg
STS-3xx

| --- | --- |


לא קיימת תמונת צוות
 נתוני משימה
 כן שיגור:  39-B
 משך המשימה:  11 יום
 נתוני מסלול
 גובה מסלול:  225 ק"מ
 נטיית מסלול:  51.6 מעלות
STS-3xx הוא כינוי למשימת מעבורת חלל שתשוגר במקרה של מצב חירום, אם צוות מעבורת השוהה בחלל זקוק לעזרה לשם החזרתו בשלום לפני כדור הארץ. תהליכי התכנון והאימון למשימה זו מאפשרים לנאס"א לשגר משימת הצלה תוך 40 יום. במשך זמן זה ישהו האסטרונאוטים בתחנת החלל הבינלאומית. תחנת החלל מסוגלת לתמוך ולספק אמצעים כמו חמצן לשני צוותים במשך 80 יום.
Rodinná Pouta

| --- | --- |

 סוגה:  דרמה אופרת סבון רומנטיקה
 כותבים:  יטקה בארטו וקטרינה בארטו
 בימוי:  יאן סלאדק, מוימיר קוצ'רה, ולדימיר דרהא, ז'דנק שוורץ
 שחקנים:  תומאש קרייצ'יר, קלארה יאנדובה, דנה מוראקובה, יאן קאצ'ר, לנקה טרמרובה
 ארץ מקור:  צ'כיה 
 שפות:  צ'כית 
 מספר עונות:  3 
 מספר פרקים:  254 
 הפקה
 צלמים:  Martin Čech, Antonín Weiser, Vít Bělohradský 
 שידור
 רשת שידור:  Prima
 תקופת שידור מקורית:  23 במרץ 2004 – 28 בדצמבר 2006 
 קישורים חיצוניים
 אתר רשמי
 דף התוכנית ב-IMDb
 
Rodinná Pouta (בתרגום חופשי מצ'כית: קשרים משפחתיים) היא אופרת סבון צ'כית ששודרה בין השנים 2004 עד 2006 ברשת Prima. הסדרה היוותה נקודת מפנה בתעשיית הטלוויזיה הצ'כית, משום שהייתה הסדרה הראשונה שהופקה על ידי ערוץ מסחרי בבעלות פרטית, בעוד שבעבר כל סדרות הטלוויזיה הופקו על ידי תאגיד השידור הציבורי, Česká televize. בנוסף לכך, הייתה זו אופרת הסבון הראשונה שצולמה בשפה הצ'כית, כשבעבר שודרו בערוצי הטלוויזיה הצ'כיים רק אופרות סבון זרות בדיבוב לצ'כית. הסדרה זכתה להצלחה רבה ושברה את שיאי הרייטינג של רשת Prima, כשהגיעה בשיאה למעל למיליון צופים לפרק. הסדרה שודרה במשך שנתיים, וכוללת 3 עונות ו-264 פרקים באורך 50 דקות.
עלילה

הסדרה עוסקת בחייהן של שלוש משפחות צ'כיות, ומתחילה בכך שאדם, בן למשפחת רובש השמרנית, חוזר מלימודיו בחו"ל, מתחיל לעבוד בעסק המשפחתי ומתאהב באווה, צעירה חסרת השכלה ובת לאם חד הורית.
תביעות משפטיות

שתי העונות הראשונות של סדרת הטלוויזיה הופקו על ידי חברת ההפקה Pro TV, עימה רשת Prima חתמה על הסכם בלעדיות. לאחר סיומן של שתי העונות הראשונות בחרה רשת Prima לסיים את ההתקשרות עם חברת ההפקה Pro TV, והעניקה את זכויות הפקת הסדרה לאולפני Etamp המתחרים. בעקבות כך חברת ההפקה Pro TV הגישה תביעה לבית המשפט, שפסק לטובתה והוציא צו מניעה על הפקת העונה השלישית. לאחר שנאסר על רשת Prima להפיק ולשדר את המשך הסדרה, השיקה הרשת סדרת בת בשם Velmi křehké vztahy (בתרגום חופשי: מערכות יחסים שבריריות מאוד), שעוקבת אחרי חייהם של גיבורי "Rodinná Pouta" לאחר סיום הסדרה והופקה במשותף עם אולפני Etamp.
הערות שוליים

↑  "Prima kvůli sporům ukončí vysílání třetí řady Rodinných pout". Český Rozhlas (בצ׳כית). 19 בדצמבר 2006. נבדק ב-8 באוגוסט 2022. {{cite web}}:  (עזרה)
↑  "Co čeká Klímovy z Ulice? Bouračka, nový člen rodiny i výstřelky pubertálních dětí". TVGURU.cz (בצ׳כית). 7 באוגוסט 2022. נבדק ב-8 באוגוסט 2022. {{cite web}}:  (עזרה)
↑  "Rodinná pouta nekončí". Novinky.cz (בצ׳כית). 16 ביוני 2006. נבדק ב-26 באוקטובר 2017. {{cite web}}:  (עזרה)
↑  "Rodinná pouta". SerialZone.cz (בצ׳כית). נבדק ב-8 באוגוסט 2022. {{cite web}}:  (עזרה)
↑  Rodinná pouta končí? Zakázal je soud, Aha! online, ‏17 בדצמבר 2006
↑  Rodinná pouta na Primě kvůli sporům končí, Lidovky.cz, ‏19 בדצמבר 2006 (בצ'כית)
↑  Pouta se změní na Velmi křehké vztahy, Aktuálně.cz, ‏22 בדצמבר 2006 (בצ'כית)
I Could Fall in Love

"I Could Fall in Love" (בעברית: "אני יכולה להתאהב") הוא סינגל שהוקלט על ידי הזמרת-יוצרת האמריקאית סלינה מתוך אלבום האולפן החמישי שלה, Dreaming of You. השיר יצא לאור ב-26 ביוני 1995, על ידי חברת התקליטים EMI לטין, כסינגל הראשון מתוך האלבום. "I Could Fall in Love" ו-"Tú Sólo Tú" היו הסינגלים שיווקיים המובילים מהאלבום, שהראו את המעבר המוזיקלי שלה משירים בשפה הספרדית לשירים בשפה האנגלית. מילות השיר מדברות על תחושות של שברון לב וייאוש ומביעות את הפחד של סלינה מדחייה מצד גבר שהיא מוצאת את עצמה מתאהבת בו. השיר נכתב, הולחן והופק על ידי קית' תומאס והוא בלדת פופ עם השפעות R&B, נשמה ורוק קל.
מבקרי המוזיקה הפנו ביקורות חיוביות כלפי השיר והשוו אותו לשירים של סלין דיון, ברנדי נורווד ו-TLC. השיר זכה בפרס מוזיקת הטחאנו בקטגוריית "שיר הטחאנו של השנה" תוך שהאגודה האמריקאית למלחינים, מחברים ומוציאים לאור (ASCAP) וקבעה שהוא אחד מהשירים המבוצעים ביותר בשנת 1995. מגזינים ואתרי מוזיקה רבים כמו OC Weekly,‏ BuzzFeed,‏ Neon Tommy ולטינה טענו ש-"I Could Fall in Love" הוא אחד מהשירים הטובים ביותר שהקליטה סלינה במהלך הקריירה שלה.
השיר לא יצא כסינגל מסחרי בארצות הברית, עקב כך שחששו שהוא ימכור יותר עותקים מ-Dreaming of You עצמו ויפגע בהצלחה שלו. "I Could Fall in Love" הגיע למקום השמיני במצעד שירי הרדיו האמריקאי ולמקום הראשון במצעד השירים העכשוויים למבוגרים של קנדה. הוא נכנס לעשירייה הפותחת בקנדה הוט 100 ובמצעד הסינגלים שבניו זילנד. הוא הפך לשיר המושמע ביותר בקנזס סיטי, מיאמי ובבוסטון והשני המושמע ביותר בלוס אנג'לס.
הווידאו קליפ הנלווה שלו, בוים על ידי הקטור גלאן והציג מונטאז' של תצלומים וסרטונים של הופעות חיות של סלינה, שנאספו על ידי משפחתה. הוא הופץ לאחר מותה וקיבל מועמדות בקטגוריית "קליפ השנה" בטקס פרסי מוזיקת הטחאנו שהתקיים בשנת 1996. "I Could Fall in Love" הפך לאחד משיריה המפורסמים והמזוהים ביותר של סלינה ובשנות התשעים הוא הפך לשיר חתונות פופולרי. השיר הוקלט על ידי שלל אמנים שונים, ביניהם: אדריאן ביילון, ג'ניפר לופז, גלוריה אסטפן, ליסה ליושנר, סולאנג' נואלס ועלי-אולי וודסון.